ครม.ประชุมลับออกพรก.กู้เงินสู้โควิดอีก7แสนล้านบาท
บิ๊กตู่เห็นชอบวาระลับออก พ.ร.ก.กู้เงินอีก 7 แสนล้านบาท ฟื้นฟูและเยียวยาเศรษฐกิจ
18 พ.ค. 2564

รายงานข่าวจากทำเนียบรัฐบาล เปิดเผยว่า การประชุมคณะรัฐมนตรี (ครม.) วันนี้ ที่พล.อ.ประยุทธ์ จันทร์โอชา นายกรัฐมนตรี และ รมว.กลาโหม เป็นประธาน ได้เห็นชอบตามที่กระทรวงการคลังเสนอออก พ.ร.ก. เงินกู้เพิ่มเติมอีก 700,000 ล้านบาท เพื่อใช้ในการฟื้นฟูเศรษฐกิจ และออกจ่ายเยียวยาประชาชนรวมถึงผู้ประกอบการเพิ่มเติม เนื่องจากการระบาดโควิดรอบใหม่กระทบเศรษฐกิจรุนแรงกว่าที่คาดการณ์ไว้
นอกจากนี้การกู้เงินเพิ่ม 7 แสนล้านบาท ส่วนหนึ่งจะมีการกันไว้ใช้ได้สาธารสุขเพิ่มเติมด้วย
สำหรับเหตุผลสำคัญที่ต้องออก พ.ร.ก.กู้เงินเพิ่มเติมอีก 7 แสนล้านบาท เนื่องจาก พ.ร.ก.เงินกู้ 1 ล้านล้านบาทเดิม มีการใช้เต็มวงเงินหมดแล้ว
ทั้งนี้ผู้บริการระดับสูงกระทรวงการคลัง ยังไม่ยอมให้ความเห็นการออก พ.ร.ก. กู้เงินเพิ่ม 7 แสนล้านบาท เนื่องจากการประชุมเป็นวาระลับ และต้องรอให้นายกรัฐมนตรีเซ็นและประกาศในราชกิจจานุเบกษาเสียก่อน
ทั้งนี้คาดว่า พ.ร.ก.กู้เงินเพิ่ม 7 แสนล้านบาท จะใช้ใน 3 ด้าน ได้แก่
1. ด้านสาธารณสุข 30,000 ล้านบาท เพื่อใช้จ่ายจัดหาเครื่องมือและอุปกรณ์ทางการแพทย์ ยารักษาโรค วัคซีน
2. ให้คลัง 400,000 ล้านบาท นำไปใช้ช่วยเหลือ เยียวยา หรือชดเชยให้แก่ประชาชนและผู้ประกอบการที่ได้รับผลกระทบโควิด
3. ให้คลังนำไปใช้ฟื้นฟูเศรษฐกิจและสังคมวงเงิน 270,000 ล้านบาท เพื่อรักษาระดับการจ้างงาน กระตุ้นการลงทุน และการบริโภคในประเทศ
ทั้งนี้กระทรวงการคลังประเมินหนี้สาธารณะของประเทศไทย ปัจจุบันสิ้นเดือน มี.ค. 2564 อยู่ที่ 8.47 ล้านล้านบาท หรือ 54.28% ของจีดีพี ซึ่งจากการออก พ.ร.ก.กู้เงินเพิ่มอีก 7 แสนล้านบาท รวมกับการแผนการกู้เงินอื่นๆ จะทำให้หนี้สาธารณะ ณ สิ้นเดือน ก.ย. 2564 อยู่ที่ 9.38 ล้านล้านบาท หรือ 58.56% ของจีดีพี ยังไม่เกินกรอบวินัยการคลังที่กำหนดไว้ให้ไม่เกิน 60% ของจีดีพี
นอกจากนี้ กระทรวงการคลัง ยังขอให้สำนักงบประมาณจัดสรรงบประมาณปี 2565 เพื่อจ่ายชำระดอกเบี้ยเงินกู้ ที่กู้ตามพ.ร.ก.กู้เงินเพิ่มเติม 7 แสนล้านบาท นี้ด้วย